S-445/2006

Mál þetta, sem dómtekið var í dag, er höfðað með þremur ákærum útgefnum af lögreglustjóranum í Kópavogi, þann 16. mars 2006, 10. apríl 2006 og 21. apríl 2006 á hendur E-kk-þgf Þ-kk-þgf E-kk-þgf, kt., dvst. Jaðarsbraut 41, Akranesi fyrir eftirgreind hegningarlagabrot framin í Kópavogi á árinu 2006.

Í ákæru sem útgefin er 16. mars 2006 er ákærða gefið að sök fjársvik, „með því að hafa sunnudaginn 19. febrúar 2006, blekkt starfsmann verslunar Nóatúns, við Hamraborg í Kópavogi, til þess að afhenda sér þrjú símkort og einn Marlboro sígarettupakka, samtals að verðmæti 3.580,- kr. og yfirgefið verslunina án þess að greiða fyrir vörunar.

Telst þetta varða við 248. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

Kaupás hf., kt., krefst bóta að fjárhæð kr. 3.580,- auk vaxta samkvæmt 7. gr. vaxtalaga nr. 38/2001, frá tjónsdegi, en síðan dráttarvaxta samkvæmt III. kafla sömu laga til greiðsludags.”

Í ákæru sem útgefin er 10. apríl 2006 er ákærða gefið að sök gripdeild, „með því að hafa föstudaginn 10. mars 2006, hrifsað fimm fimmþúsund krónu seðla, samtals 25.000,- krónur úr peningaskúffu við afgreiðslukassa í verslun Nóatúns að Hamraborg 18 í Kópavogi, hlaupið út úr versluninni og slegið eign sinni á féð.

Telst þetta varða við 245. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

Í málinu krefst Kaupás hf., kt., þess að ákærði verði dæmdur til að greiða félaginu bætur að fjárhæð kr. 25.000,- ásamt vöxtum samkvæmt 7. gr. laga nr. 38/2001 um vexti og verðtryggingu frá tjónsdegi, en síðan dráttarvaxta samkvæmt III. kafla sömu laga til greiðsludags.”

Í ákæru sem útgefin er 21. apríl 2006 er ákærða gefið að sök þjófnaður, „með því að hafa fimmtudaginn 13. apríl 2006, stolið fimmtán DVD-mynddiskum, samtals að verðmæti kr. 29.262,- í verslun Bónus við Smáratorg 1 í Kópavogi.

Telst þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar.”

Í þinghaldi þann 10. apríl síðastliðinn var sakamálið nr. S-497/2006 með ákæru útgefinni 10. apríl 2006 sameinað þessu máli og í þinghaldi 28. apríl 2006 var sakamálið nr. S-555/2006 með ákæru útgefinni 21. apríl síðastliðinn sameinað þessu máli.

Af hálfu verjanda ákærða er krafist vægustu refsingar er lög leyfa og verði refsing skilorðsbundin að því marki sem fært þykir. Ennfremur krefst hann þókunar er greidd verði úr ríkissjóði.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu en sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Ákærði er fæddur í apríl 1980. Þau brot ákærða sem hann hefur hlotið refsingu fyrir samkvæmt sakavottorði og hafa þýðingu við ákvörðun refsingar í máli þessu eru eftirfarandi. Ákærði hlaut dóm 19. apríl 2002 fyrir þjófnað og skjalafals og var þá ákvörðun refsingar frestað skilorðsbundið í 2 ár. Ákærði hlaut næst dóm 4. apríl 2003, fangelsi í 9 mánuði, þar af 7 mánuði skilorðsbunda í 2 ár fyrir þjófnað, skjalafals og fleira. Sá dómur var hegningarauki við dóminn frá 19. apríl 2002. Næst hlaut ákærði dóm 19. nóvember 2003, 10 mánaða fangelsi, skilorðsbundið í 2 ár og var sá dómur hegningarauki við dóminn frá 4. apríl 2003 og var skilorðsbundni hluti dómsins tekinn upp og dæmdur með. Með dómi 16. júlí 2004 hlaut ákærði sekt vegna þjófnaðarbrots og þann 8. nóvember 2004 var ákærði síðan dæmdur fyrir tilraun til þjófnaðar, umferðarlaga- og fíkniefnabrota í 12 mánaða fangelsi, þar af voru 9 mánuðir af fangelsisrefsingunni skilorðsbundnir í þrjú ár. Vegna skilorðsrofs var dómurinn frá 19. nóvember 2003 tekinn upp og refsing ákvörðuð í einu lagi. Næst var ákærði dæmdur til að sæta fangelsisrefsingu í einn mánuð fyrir þjófnað, nytjastuld og sviptingarakstur með dómi 6. apríl 2004. Var refsingin ákvörðuð sem hegningarauki við dóminn frá 8. nóvember 2004. Loks var ákærði dæmdur til að sæta fangelsisrefsingu í 12 mánuði fyrir þjófnað og gripdeild, þar af voru 9 mánuðir af fangelsisrefsingunni skilorðsbundnir í þrjú ár. Vegna skilorðsrofs var dómurinn frá 8. nóvember 2004 tekinn upp og refsing ákvörðuð refsing í einu lagi.

Með brotum þeim sem ákærði hefur verið sakfelldur fyrir í máli þessu hefur hann rofið skilorð fangelsisdómsins frá 18. nóvember 2005. Ber með vísan til 60. gr. almennra hegningarlaga að taka upp skilorðshluta þess dóms og ákveða refsingu ákærða í einu lagi, sbr. 77. gr. almennra hegningarlaga nr. 19/1940.

Við ákvörðun refsingar verður litið til þess að ákærði játaði brot sín greiðlega. Ákærði er nú í meðferð vegna fíkniefnaneyslu. Ákærði hefur hins vegar margítrekað gerst sekur um auðgunarbrot og horfir það til refsiþyngingar sbr. 255. gr. almennra hegningarlaga. Ákvörðun refsingar hefur tvisvar sinnum verið frestað skilorðsbundið í 2 ár. Fullnustu refsingar hefur fjórum sinnum verið skilorðsbundin. Ákærði hefur nú í fjórða sinn rofið skilorðsbindingu refsingar. Að þessu virtu þykir refsing ákærða hæfilega ákvörðuð fangelsi í 12 mánuði. Ekki þykja lagaskilyrði til þess að skilorðsbinda fullnustu hluta af refsingunni.

Samkvæmt framangreindum úrslitum máls og með vísan til 1. mgr. 165. gr. laga um meðferð opinberra mála nr. 19/1991 ber að dæma ákærða til greiðslu alls sakarkostnaðar. Er þar með talin þóknun A-kk-ef C-kk-ef hæstaréttarlögmanns, skipaðs verjanda ákærða, sem þykir hæfilega ákveðin kr. 99.600 að meðtöldum virðisaukaskatti.

Ákærði greiði Kaupás hf., skaðabætur að fjárhæð kr. 3.580,- auk vaxta samkvæmt 8. gr. laga vexti og verðtryggingu nr. 38/2001 frá 19. febrúar 2006 til 20. mars 2006 en frá þeim degi með dráttarvöxtum samkvæmt 1. mgr. 6. gr., sbr. 9. gr. sömu laga til greiðsludags. Ennfremur greiði ákærði sama aðila skaðabætur að fjárhæð kr. 25.000,- auk vaxta samkvæmt 8. gr. laga um vexti og verðtryggingu nr. 38/2001 frá 10. mars 2006 til 14. apríl sama ár en frá þeim degi með dráttarvöxtum samkvæmt 1. mgr. 6. gr., sbr. 9. gr. sömu laga til greiðsludags.

Ó-kvk-nf P-kvk-nf, dómstjóri kvað upp dóm þennan.

D ó m s o r ð :

Ákærði, E-kk-nf Þ-kk-nf E-kk-nf, sæti fangelsi í 12 mánuði.

Ákærði greiði þóknun skipaðs verjanda sín, A-kk-ef C-kk-nf hæstaréttarlögmanns, kr. 99.600.

Ákærði greiði Kaupás hf., skaðabætur samtals að fjárhæð kr. 28.580,- með vöxtum samkvæmt 8. gr. laga nr. 38/2001 af kr. 3.580,- frá 19. febrúar 2006 til 20. mars 2006, en frá þeim degi með dráttarvöxtum samkvæmt 1. mgr. 6. gr., sbr. 9. gr. sömu laga til greiðsludags. Ennfremur af kr. 25.000,- auk vaxta samkvæmt 8. gr. laga nr. 38/2001 frá 10. mars 2006 til 14. apríl s.á., en frá þeim degi með dráttarvöxtum samkvæmt 1. mgr. 6. gr., sbr. 9. gr. sömu laga til greiðsludags.

Ó-kvk-nf P-kvk-nf

Rétt endurrit staðfestir.

Skrifstofa Héraðsdóms Reykjaness 28.4.2006.